### 11.    Beslutning om at indgå i et samarbejde om eventuel fremtidig harmonisering af ordninger for husstandsnær indsamling af affald

**Åbent**

Sagsnr.: 326-2021-1561        J.nr.: 07.00.01           Dokumentnr.:
326-2021-9970

**Sagstype**

Beslutning.

**Resume og sagens baggrund**

Et bredt flertal i Folketinget
indgik den 16. juni 2020 en aftale om fremtidens affaldssektor under titlen
”Klimaplan for en grøn affaldssektor og cirkulær økonomi”. Aftalen havde blandt
andet til formål at sikre en øget og mere strømlinet affaldssortering via
ordninger, hvor kommunerne skal indsamle 10 forskellige slags affald
husstandsnært. På den baggrund har ARGO i samarbejde med sine ni ejerkommuner
gennemført en analyse, som viser mulige veje for hver kommune fra de nuværende
ordninger til mulige fremtidige ordninger. Samtidig gives et overslag over
udgifterne forbundet med denne omstilling.

**Indstillinger**

Direktøren indstiller,

1.    at der arbejdes
videre i et samarbejde med ARGO og de øvrige ejerkommuner om en harmonisering
af affaldsordningerne, og

2.    at der indsendes
en dispensationsansøgning fra kravet om at iværksætte indsamling af 10
forskellige slags affald ved husstanden fra henholdsvis den 1. juli 2021 og den
1. januar 2022.

**Behandling**

Teknik- og Miljøudvalget, Økonomiudvalget, Kommunalbestyrelsen.

**Sagsfremstilling**

Baggrund

Et bredt flertal i Folketinget
indgik den 16. juni 2020 en aftale om fremtidens affaldssektor under titlen ”Klimaplan
for en grøn affaldssektor og cirkulær økonomi”. Aftalen havde blandt andet til
formål at sikre en øget og mere strømlinet affaldssortering via ordninger, hvor
kommunerne skal indsamle 10 forskellige slags affald husstandsnært. Det drejer
sig om madaffald, papir, pap, metal, plast, tekstilaffald, drikke- og
fødevarekartoner, restaffald og farligt affald. Kravet gælder fra den 1. juli
2021, tekstilaffald dog først fra den 1. januar 2022. Eksisterende aftaler kan
køre videre, til de udløber.

ARGOs ni ejerkommuner har i dag
forskellige kommunespecifikke ordninger til sortering og indsamling af
husholdningsaffald. I den sammenhæng har hver kommune en række bindinger i
kraft af tidligere valg og investeringer i indsamlingssystemer, ligesom kommunerne
er bundet af eksisterende indsamlingskontrakter, der udløber på forskellige
tidspunkter i perioden 2022 – 2026. Hver kommune skal fastlægge, hvordan man
kommer fra de nuværende ordninger frem til nye ordninger med 10 indsamlede
fraktioner.

På den baggrund har ARGO i
samarbejde med de ni ejerkommuner gennemført et projekt, som viser mulige veje
for hver kommune fra de nuværende ordninger til fremtidige ordninger med
indsamling af 10 fraktioner, samt giver et overslag over udgifterne forbundet
med denne omstilling. Projektet skal desuden ses i sammenhæng med en række
mindre indsamlingsforsøg som [adresse], Roskilde og Holbæk kommuner gennemfører
for blandt andet at teste forskellige beholderkapaciteter.

Projektet har haft til formål at
etablere et fælles vidensgrundlag for kommunernes tilpasning af deres
indsamlingsordninger. Det er sket ved at tage udgangspunkt i kommunernes
nuværende ordninger, undersøge mulighederne for at fremme indsamling i
fraktioner, som giver den størst mulige reelle genanvendelse og se på
muligheder for at skabe øget konvergens mellem kommunernes ordninger.

I Folketingets aftale er også
opstillet en række forventninger til, at de ændrede indsamlingsordninger
samtidigt vil føre til effektiviseringsgevinster, blandt andet i kraft af øget
harmonisering af indsamlingerne mellem kommunerne

Med udgangspunkt i ARGOs projekt kan det imidlertid konkluderes, at en
fuldstændig harmonisering af de ni kommuners affaldsordninger på nuværende
tidspunkt vil være meget omkostningstung på grund af de eksisterende meget
forskellige ordninger.

Samtidig er der en betydelig
usikkerhed omkring de fremtidige rammevilkår, fordi der senest fra 2025 skal
indføres en producentansvarsordning for emballageaffald. En sådan ordning vil
indebære, at producenterne får ansvaret for genanvendelse af emballageaffald
fra husholdninger. Hvordan dette præcis skal foregå, hvordan rollefordelingen
mellem kommuner og producenter bliver samt hvilke vilkår, der vil blive for
producentansvarets medfinansiering af de kommunale indsamlinger, vides endnu
ikke. Organiseringen af producentansvaret fastlægges først i 2021, og de
nærmere rammer kan først forventes fastlagt derefter.

En eventuel større omstilling af de kommunale ordninger med
henblik på harmonisering mellem kommunerne bør derfor afvente indholdet af
producentansvarsordningen.

ARGOs projekt har derfor for hver
kommune opstillet to modelscenarier, der kan danne grundlag for kommunernes
videre arbejde med at tilpasse deres indsamlingsordninger, og som i
udgangspunktet ikke vil hindre en eventuel yderligere harmonisering mellem
kommunerne:

* Et minimumsscenarie, hvor den enkelte kommune
  billigst muligt og med færrest mulige ændringer kan efterleve den
  politiske aftale om husstandsnær indsamling af 10 fraktioner.

* En tilpasning, hvor kommunerne for at fremme
  genanvendelsesniveauet mindsker antallet af blandingsfraktioner, som
  derved bliver dyrere.

Derudover er projektet resulteret
i identifikation af følgende samarbejdsmuligheder, som der arbejdes videre med:

* Indsamling af farligt affald, hvor otte af de ni
  kommuner står over for at skulle etablere en ordning. Kommunerne har
  derfor sammen med ARGO igangsat indledende arbejde med mulig markedsdialog
  og undersøgelse af mulighederne for at gøre dette i fællesskab.

* Muligt fælles indkøb af beholdere, miljøkasser,
  poser, klistermærker samt eventuelt montering/udbringning, da de fleste
  kommuner i løbet af den kommende periode vil have behov for at supplere
  indsamlingssystemet. ARGO er i den forbindelse i dialog med de øvrige
  affaldsselskaber i [adresse] og på [adresse] om at kunne indgå i et
  fælles rammeudbud.

Nuværende status for Kalundborg Kommune

I Kalundborg Kommune indsamles allerede nu 5 af de 10
fraktioner husstandsnært. Derudover indsamles pap og tekstiler via
storskraldsordningen. Glas indsamles via decentrale kuber. Det må derfor
forventes, at der yderligere skal etableres hustandsnære indsamlingsordninger
for de 5 fraktioner pap, glas, drikke- og fødevarekartoner, tekstiler samt
farligt affald.

Kalundborg Kommune indgår aktuelt allerede i samarbejdet om
en fælles ordning for indsamling af farligt affald. Processen tovholdes af ARGO
på vegne af ejerkommunerne.

Det bemærkes, at målet for genanvendelse af
husholdningsaffald fortsat er gældende. Målet er 50% genanvendelse i 2022.
Kalundborg Kommunes genanvendelsesprocent for de seneste udmeldte tal fra 2019 ligger
på 52,8%. Denne må desuden forventes at stige efter indførelse af den nye
ordning med husstandsindsamling af de genanvendelige fraktioner metal, plast og
papir. Ordningen trådte i kraft den 1. november 2020.

Proces fremover

Administrationen vurderer, at der vil være gevinster både
økonomisk og for borgerne ved at indgå i et samarbejde om harmonisering af
affaldsordningerne inden for ejerkommunerne.

Det vurderes derudover, at det ikke vil være muligt for
Kalundborg Kommune at imødekomme fristerne i den nye affaldsbekendtgørelse. Det
samme billede er i øvrigt generelt gældende i de øvrige ejerkommuner. Derfor
lægges der op til, at der søges dispensation fra kravet om tidsfristerne i
affaldsbekendtgørelsen.

**Økonomiske konsekvenser**

Ingen økonomiske konsekvenser.